በሙስና የተጠረጠሩት የባህር ትራንዚትና ሎጀስቲክስ አገልግሎት ድርጅት  ኃላፊዎች ችሎት ቀረቡ 
ከቀናት በፊት በሙስና ወንጀል ተጠርጥረው በፖሊስ ቁጥጥር ስር የዋሉት አምስት የባህር ትራንዚትና ሎጀስቲክስ አገልግሎት ድርጅት የስራ ኃላፊዎች ችሎት ቀረቡ።ተጠርጣሪዎቹ የድርጅቱ የወደብና ተርሚናል አገልግሎት ዘርፍ ምክትል ዋና ሥራ አስፋፃሚ አቶ ደሳለኝ ገብረሕይወት፣ የኮርፖሬት አገልግሎት ዘርፍ ምክትል ዋና ሥራ አስፈፃሚ አቶ ሲሳይ አባፈርዳ፣ የሺፒንግ አገልግሎት ዘርፍ ምክትል ዋና ሥራ አስፈፃሚ ቺፍ ኢንጂነር ዓለሙ አምባዬ፣ የፕላንና ቢዝነስ ዴቨሎፕመንት መምሪያ ኃላፊ አቶ ሲራጅ አብዱላሂና የፋይናንስ ኃላፊው አቶ ሳሙኤል መላኩ ናቸው።መርማሪ ፖሊስ ግለሰቦቹ በድርጅቱ ይሰሩ በነበረበት ወቅት የተሰጣቸውን ኃላፊነት በአግባቡ ባለመወጣት በመንግስት ሃብት ላይ ጉዳት አድርሰዋል በማለት ጠርጥሮ በቁጥጥር ስር ያዋለበትን ምክንያት ለፌዴራል ከፍተኛ ፍርድ ቤት ልደታ 2ኛ ወንጀል ችሎት አቅርቧል።ተጠርጣሪዎቹ ኃላፊነታቸውን ተጠቅመው ተገቢውን ክትትል ባለማድረጋቸው በ2006 ዓ.ም ከውጭ የመጣ 658 ሺህ 613 ቶን ስኳር የገባበት አልታወቀም ብሏል።ባለሃብቶች ወደ ውጭ የሚልኳቸው የተለያዩ ምርቶች በቃሊቲና ሞጆ ደረቅ ወደቦች ታሽገው መላክ ሲገባቸው ከ2006 ጀምሮ ጅቡቲ ውስጥ እንዲታሸግ በማድረግ አገሪቷ 470 ሚሊዮን ብር እንድታጣ አድርገዋል፤ በዚህም ከ1 ሺህ 500 በላይ ወጣቶች ስራ አጥ እንዲሆኑ አድርገዋል ብሏል ፖሊስ።ወደ አገር ውስጥ የሚገቡ እቃዎችን ተከታትለው ማስከፈል ሲገባቸው ከ2006 እስከ 2009 ዓ.ም ድረስ 1 ቢሊዮን ብር አልሰበሰቡም።በዱቤ የሚገቡ እቃዎችን ለ10 ዓመታት ተከታትለው ባለማስከፈላቸውም በአንድ ጊዜ 250 ሚሊዮን ብር እንዲከፈል ማድረጋቸውን አመልክቷል።ጅቡቲ ወደብ በርካታ ንብረቶች እንዲከማቹ በማድረግ አገሪቷ በየዓመቱ 760 ሚሊዮን ዶላር እንድትከፍል አድርገዋል በማለትም ጠርጥሯቸዋል።መርከቦቹ ወደ አገር ቤት ሲገቡ ለሶስት ወራት ወደብ ላይ እንዲቆዩ በማድረግ ለአንድ መርከብ በቀን 25 ሺህ ዶላር በጥቅሉ 4 ነጥብ 6 ሚሊዮን ዶላር መንግስት እንዲከፍል አድርገዋል ሲልም ጠቅሷል።መንግስት ጅቡቲ ላለው የድርጅቱ ቅርንጫፍ የሚመድበው 10 ሚሊዮን ብር ቢኖርም ለበርካታ ዓመታት ኦዲት አልተደረገም፤ ግለሰቦቹ ከመንግስት የግዥ መመሪያ ውጭ ከባለሃብቶች ጋር በመመሳጠር የተለያዩ ፕሮጀክቶችን ሲያሰሩ ነበር የሚሉና ሌሎች የጥርጣሬ ነጥቦችንም አቅርቧል።በዚህ የጥርጣሬ መነሻም መርማሪ ፖሊስ ከሰመራ፣ ጅቡቲና ሌሎች ቦታዎች ባሉ መስሪያ ቤቶች የሰው ምስክርና የሰነድ ማስረጃ ለማሰባሰብ ተጨማሪ 14 ቀናት የምርመራ ጊዜ እንዲሰጠው ችሎቱን ጠይቋል።ተጠርጣሪዎቹ በበኩላቸው መርማሪ ፖሊስ ያቀረባቸው የጥርጣሬ ምክንያቶች እኛን አይመለከቱም፤ በሙስና ሊያስጠይቁን የሚችሉም አይደሉም ብለዋል።የድርጅቱ ጉዳይ ግለሰባዊ ሳይሆን በመንግስት የሚታወቅ ችግር ነው በማለት የዋስትና መብታቸው እንዲከበርላቸውም ጠይቀዋል።በተለይም የድርጅቱ የሺፒንግ አገልግሎት ዘርፍ ምክትል ዋና ሥራ አስፈፃሚ ቺፍ ኢንጂነር ዓለሙ አምባዬ "የኩላሊት፣ የደም ግፊትና ሌሎች በሽታዎች ታማሚ በመሆኔ ውጪ ሆኜ ጉዳዬን ልከታተል" በማለት ችሎቱን ጠይቀዋል።ግራ ቀኙን የተመለከተው ፍርድ ቤትም የተጠርጣሪዎቹን የዋስትና መብት ውድቅ በማድረግ ፖሊስ የጠየቀውን ተጨማሪ የምርመራ ጊዜ ፈቅዷል።ፖሊስ በእያንዳንዱ ተጠርጣሪ ለጥርጣሬ ያበቃውን ዝርዝር የምርመራ ጉዳይ ይዞ እንዲቀርብም ለመስከረም 7 ቀን 2010 ዓ.ም ተለዋጭ ቀጠሮ ሰጥቷል።የተጠርጣሪዎቹ ቤተሰብና ጠበቃ የማግኘት መብታቸው እንዲከበርም ለፖሊስ ትዕዛዝ ሰጥቷል-(ኢዜአ) ። 